Frifunnet for å ha øksedrept sønnen til Randi – nå er han siktet for nytt økseangrep
SKIEN (VG) En sommerdag i 2017 ble 37 år gamle Andre Vollen drept på brutalt vis i rusboligen sin i Skien. Ingen er straffet for drapet. En annen rusavhengig mann, som bodde i naboleiligheten, ble også hugd til med øks i hodet. I dag står de to økseangrepene fortsatt som uoppklarte. En nå 35 år gammel mann ble frifunnet for både drapet og den grove volden i en rettssak i desember 2018. Både 35-åringen og flere andre i rusmiljøet hevdet i retten at en annen navngitt mann sto bak angrepene. Dette skapte stor nok tvil at 35-åringen ble frifunnet. Moren til Andre Vollen, Randi Holestøl, føler seg sikker på at riktig mann ble tiltalt for drapet.  Det var et sjokk for familien at statsadvokaten la ned påstand om frifinnelse under rettssaken. – Statsadvokaten feiget ut, sier moren. LES OGSÅ: 37 uoppklarte drapssaker – dette er ofrene I søkelyset igjen VG avslørte i helgen hva som skjer med uoppklarte drapssaker – dersom sakene blir henlagt eller den tiltalte blir frikjent. Mange saker havner i en skuff: Uten aktiv etterforskning. Da det dukket opp nye opplysninger under rettssaken etter drapet på Andre Vollen, gjennomførte Sør-Øst politidistrikt fire nye vitneavhør. – Disse avhørene ga ikke grunnlag for ytterligere etterforskningsskritt, skriver politiadvokat Tine Henriksen i en e-post. I dag er det ingen aktiv etterforskning i saken. Espen Refstie er 35-åringens forsvarer. – Ut fra en rekke vitneutsagn om at en annen mann hadde tilstått drapet på Vollen, og fordi denne utpekte mannen hadde på seg Vollens blodige belte etter drapet, var frifinnelse helt riktig resultat, sier Refstie til VG.  – Jeg har all mulig respekt for at de pårørende vil ha et svar og at de står igjen med mange spørsmål etter en sånn sak, men det var helt riktig av statsadvokaten å trekke tiltalen, sier han.  Nå, fem år etter frifinnelsen, er den frikjente 35-åringen igjen i politiets søkelys for å ha hugget en mann med øks hjemme hos seg selv i Skien. Igjen peker 35-åringen på en annen mann. Også dette økseangrepet kan bli stående uoppklart, opplyser politiet. – Det er på det rene at en av de to siktede har hugget til fornærmede med øks i ansiktet og i hånden, sier politiinspektør Odd Skei Kostveit til VG. – Men de to siktede peker på hverandre, og fornærmede har hatt problemer med å forklare seg detaljert om hva som skjedde. Dette gjør det vanskelig for oss å oppklare saken, utdyper han. Advokat Refstie sier at 35-åringen hele veien har nektet straffskyld i den nye saken. – Han har gitt en grundig og utdypende forklaring om dette til politiet, sier forsvareren. Ute av varetekt 35-åringen har sittet varetektsfengslet under etterforskningen, men han ble løslatt i november. Han har byttet navn etter frifinnelsen.  – Vi mener det er skjellig grunn til mistanke for at 35-åringen har angrepet fornærmede med øks, men slik saken står nå, er det ikke sannsynlig at vi kommer i mål med en tiltale her. Da kan vi heller ikke holde 35-åringen varetektsfengslet, sier Kostveit. Han forteller at det er vanskelig for politiet å etterforske saker i belastede rusmiljøer. – Når de involverte kjenner hverandre, og tung rus er inne i bildet, kanskje også frykt for å forklare seg, er det mer utfordrende for politiet å løse sakene, påpeker politiinspektøren. «Jeg har tatt dem alle sammen» Etter drapet på Andre Vollen ble 35-åringen sett syklende fra åstedet med en øks inntullet i et teppe. Han kastet øksen i Hjellevannet, før han ba en venninne møte ham. Hun forklarte til politiet at han hvisket henne i øret: «Dette er ikke ment som en trussel, eller for å gjøre deg redd, men jeg har tatt dem alle sammen.» 35-åringen forklarte seg aldri i politiavhør, heller ikke for domstolen. Ifølge rettspsykiaterne er 35-åringen paranoid schizofren, og de mener at han var psykotisk på drapstidspunktet. Noen få dager før drapet ble 35-åringen skrevet ut fra behandling ved Sykehuset Telemark. Statsforvalteren konkluderte med at mannen ikke fikk forsvarlig behandling, skrev NRK. Under etterforskningen sendte 35-åringen tre brev til politiet. Her ga han tre forskjellige versjoner om hva som skjedde da Andre Vollen ble drept. Han hevdet at han selv var uskyldig, og at det var en annen mann som begikk øksedrapet. Mannen han pekte ut, skal ha vært en av Andre Vollens nære kamerater. Denne mannen – som også skal ha bodd hos Vollen i perioder – skal ha møtt i politiavhør med Vollens blodige buksebelte. Kameraten nektet for å være drapsmann og pekte rett tilbake på 35-åringen. Under rettssaken hevdet flere personer fra Skiens rusmiljø at Vollens kamerat hadde innrømmet overfor dem at det var han som sto bak drapet. «Han fortalte at han kakket han i hodet en gang, strøyk han over håret og sa nå skal du sove. Så kakket han en gang til og da var han død.» forklarte et av vitnene i retten. Dommerne stilte seg tvilende til opplysningene om at kameraten skulle ha påtatt seg ansvar for drapet, men mente man heller ikke kunne avfeie alle vitneforklaringene. Retten mente at disse forklaringene skapte nok tvil rundt om det faktisk var 35-åringen som drepte Vollen, og dermed ble han frifunnet. Det har gått snart fem år siden 35-åringen ble frikjent. Bortsett fra de fire vitneavhørene har det ikke vært noen aktiv etterforskning av drapssaken etter det. I høst har VG undersøkt 835 drapsetterforskninger fra de siste 20 årene, og funnet 37 uoppklarte drapssaker der politiet mente et menneske var drept, men hvor ingen er dømt. Drapet på Andre Vollen er ett av disse uoppklarte drapene. I et flertall av de uoppklarte drapssakene tilhører ofrene en eller flere utsatte grupper i samfunnet. Hvorfor er det sånn? – Kaos i retten Mor til Andre Vollen, Randi Holestrøl, tar imot VG hjemme i stua i Skien.  De er ikke overrasket over at mannen som var tiltalt for drapet på sønnen, er siktet for et nytt økseangrep. – Vi har tenkt mye på det, og sagt: «En dag kommer han til å gjøre noe». Han er visst ganske syk, og attpåtil driver han med stoff. På veggen henger et barndomsbilde av Andre, sammen med tvillingbroren og en eldre bror, som etter hvert slår seg ned i sofaen sammen med mor og stefar. – Mannen som den tiltalte pekte ut som gjerningsmann var en av Andres venner. Han kalte Andre for «broren» sin. Den tiltalte var derimot en som Andre sa at «fucket» med livet hans, forteller moren. Samboer Ove Dørdal beskriver rettssaken som det rene kaos. – En masse vitner som ikke visste opp ned på døgnet, som var ruset og fremsto syke. Det ble en suppe, med masse motstridende opplysninger, sier han. Samboerparet er opptatt av at Andre ble funnet med ritalin i underbuksen, og at mannen som tiltalte pekte ut som drapsmann, visste at Andre oppbevarte dette her. – Hvis det var han som hadde drept Andre, så ville han tatt pillene også, men de lå der, sier Dørdal. Broren til Andre stusser over at politiet ikke jobber videre for å oppklare saken: – Er det fordi det er litt pytt pytt med narkomane, spør Vollens eldre bror.  Statsadvokat Petter Sødal skriver til VG at han la ned påstand om frifinnelse på grunnlag av bevisbildet som forelå da rettssaken var gjennomført, vurdert opp mot det strenge strafferettslige beviskravet og påtalemyndighetens objektivitetsplikt.  Rettelse: VG skrev første at det hadde gått snart fire år siden 35-åringen ble frikjent. Det riktige er snart fem år. Rettelsen ble gjort torsdag 7. desember kl. 08:28.
Andre Vollen (37) ble funnet drept med øks i Skien 7. juli i 2017.  En nå 35 år gammel mann ble tiltalt for drapet, men frifunnet. Det pågår ingen aktiv etterforskning av drapet. Nå er 35-åringen siktet for et nytt økseangrep, men også denne saken blir etter alt å dømme henlagt. 